ไฟแนนซ์ทูเดย์
มติ ครม. เมื่อสัปดาห์ที่แล้ว เรื่องของการตั้งกองทุนภัยพิบัติ
12 มี.ค. 2555

โดย...ช.ชดา
...มติ ครม. เมื่อสัปดาห์ที่แล้ว เรื่องของการตั้งกองทุนภัยพิบัติ ที่มีทุนประเดิม 5 หมื่นล้านบาทนั้น ทำให้นักเศรษฐศาสตร์งงกันเป็นแถว เพราะมีการเพิ่มเติมในมติว่า ถ้ามูลค่าความเสียหายจากน้ำท่วมมากกว่า 3 แสนล้านบาท รัฐบาลจะรับผิดชอบเองทั้งหมด
อันนี้ขอเตือนว่า การไปผูกพันสัญญาเช่นนั้น จะเกินฐานะของรัฐบาลหรือเปล่า การออกมติทุ่มทุนสร้างขนาดนี้ แสดงให้เห็นว่ารัฐบาลมั่นใจมากว่าจะบริหารจัดการปัญหาน้ำท่วมได้แน่นอน
แต่ในทางกลับกัน ถ้าเอาไม่อยู่ขึ้นมาคงจะยุ่ง เพราะจะเอาเงินมากมายมหาศาลจากไหนมาจ่ายค่าเคลมจากการประกันภัยน้ำท่วมในครั้งนี้
...สัญญาณดอกเบี้ยไม่ลดลง เริ่มมาตั้งแต่ต้นปี เพราะ ธนาคารพาณิชย์ รวมทั้งธนาคารของรัฐพากันระดมเงินฝากแบบพิเศษกันยกใหญ่ แถมออกหุ้นกู้ดอกเบี้ยสูง กวาดเงินเข้ากระเป๋าไว้ก่อน เนื่องจากสินเชื่อขยายตัวมาก




ที่น่าห่วงกว่านั้นคืออัตราเงินเฟ้อที่สูงขึ้นไม่หยุด นี่จะเป็นแรงกดดันให้ แบงก์ชาติ อาจจะตัดสินใจคงดอกเบี้ยมากกว่าที่จะลดดอกเบี้ย
...สัปดาห์ที่แล้ว ช.ชดา เพิ่งเขียนถึงการร้องเรียนของลูกค้าเรื่องระบบเอทีเอ็มของธนาคารกรุงไทย ยังไม่ทันฟังคำชี้แจงของธนาคาร เมื่อวันเสาร์ที่ผ่านมา ระบบเอทีเอ็มของธนาคารกรุงไทยก็ล่มอีก คราวนี้ล่มทั่วประเทศเพราะระบบไฟฟ้า ที่ศูนย์คอมพิวเตอร์ จ.นนทบุรี ขัดข้อง
นอกจากเอทีเอ็มแล้ว ระบบอินเทอร์เน็ตแบงกิง และเทเลโฟนแบงกิง ใช้งานไม่ได้ เรียกว่าอิเล็กทรอนิกส์แบงก์ทุกประเภทเป็นอัมพาตชั่วคราว
ไม่รู้ว่าป่านนี้ คุณพี่ อภิศักดิ์ ตันติวรวงศ์ เอ็มดีแบงก์กรุงไทย เรียกข้อมูลมาดูเพื่อแก้ไขปรับปรุงหรือยัง
...ดร.แซม สุภัค ศิวะรักษ์ ซีอีโอ ธนาคารซีไอเอ็มบี ไทย ฝากชวนลูกค้าไปฝากเงินกับ 2 โปรแกรมเงินฝากพิเศษ “Happy Fixed” เงินฝากประจำ 5 เดือน ดอกเบี้ย 3.3% ต่อปี เปิดบัญชีขั้นต่ำ 1 หมื่นบาทขึ้นไป เลือกรับดอกเบี้ยรายเดือน หรือเมื่อครบกำหนด
และ “Speed Savings” เงินฝากออมทรัพย์ ดอกเบี้ยสูง 2.75% ต่อปี เมื่อซื้อกองทุนของ บลจ.ซีไอเอ็มบี พรินซิเพิล หรือผลิตภัณฑ์ประกันชีวิตของ บริษัท ไทยประกันชีวิต หรือตั๋วแลกเงิน ตามที่ธนาคารกำหนด ทั้งสองโปรแกรม เปิดรับฝากวันนี้ จนถึง 31 มี.ค.นี้
...ขอแสดงความยินดีกับ วรวิทย์ ชัยลิมปมนตรี เอ็มอี ธนาคารอาคารสงเคราะห์ จะสละโสดกับอดีตนางสาวไทยปี 2545 “หน่อย” ปฏิพร สิทธิพงศ์ ลูกสาวคนสวยของ “ณอคุณ สิทธิพงศ์” ปลัดกระทรวงพลังงาน วันที่ 9 พ.ค.นี้